U imovinskoj kartici Milana Bandića, navodi Index, nema nikakvih naznaka odakle njegovoj supruzi na računu 720 tisuća kuna

Zagrebački gradonačelnik Milan Bandić svu dokumentaciju vezanu za nedavnu kupnju stana u centru Zagreba kao i podrijetlo sredstava kojim je stan kupljen predao je Povjerenstvu za odlučivanje o sukobu interesa i to odmah nakon kupnje nekretnine, doznaje Hina u petak iz Grada Zagreba.

Iz Grada poručuju i kako se gradonačelnik drži zakona i procedure te tvrde kako je “sve transparentno i nema ništa sporno”.

“Kupoprodajnu cijenu nije određivao gradonačelnik, a novac za kupnju je imovina supruge koja nije bračna stečevina. Supruga gradonačelnika je od prodaje vlastite imovine dala kćeri novac za kupnju stana”, pojašnjavaju iz Grada Zagreba.

BANDIĆEVA ŽENA KEŠOM KUPILA STAN U CENTRU ZAGREBA: 720.000 kuna isplatila je odmah, a još 134.000 platit će u roku tri godine

Sedamdesetak kvadrata u centru Zagreba za 854 tisuće kuna

Index je objavio kako je Vesna Bandić, supruga zagrebačkog gradonačelnika i višestrukog USKOK-ovog optuženika, prije nešto više od mjesec dana kupila stan od 68,52 kvadrata u centru Zagreba na Trgu Petra Petretića za 854 tisuće kuna.

Stan je kupljen od obiteljskih prijatelja Željka i Dragice Šelendić, a većina novca, 720 tisuća kuna, odmah je isplaćena na račun.

U imovinskoj kartici Milana Bandića, navodi Index, nema nikakvih naznaka odakle njegovoj supruzi na računu 720 tisuća kuna.

Uzimajući u obzir i kvadraturu garaže i ostava izračunali su da je kvadratni metar tog stana na elitnoj zagrebačkoj lokaciji plaćen svega 1474 eura, a pozivaju se i na vještaka za nekretnine koji tvrdi da stan vrijedi najmanje dvostruko više.

Stan na Trgu Petra Petretića kupljen je kćeri zagrebačkog gradonačelnika koja se nekoliko dana prije Nove godine upisala kao njegova vlasnica.